2008. aastal Urmo Soonvaldi poolt kirjutatud Õhtulehe artikkel rääkis NSV Liidu ajal välismaal töötanud eestlastest, kellest nii mõnelgi lasus kahtlus, et nad tegid KGB-ga koostööd.

Loos oli kirjutatud ka Viktor Rajevskist, kes väisas Nõukogude ajal kaubandus-esindajana tihti ida-Aafrika riike. Lisaks väideti, et ta on Marina Kaljuranna isa. Täna ilmus aga artikli päisesse teade: "Lugu muudetud 18. aprill 2016 välisministeeriumi avalduse alusel, sest loos väideti ekslikult, et Viktor Rajevski on Marina Kaljuranna isa."

Tegelikult on Marina Kaljuranna isa lätlane Imants Uits, kes aga tema kasvatamises ei osalenud.

Marina Kaljuranda peetakse üheks tõenäoliseks presidendikandidaadiks. Presidendiks kandideerimise soovi pole Kaljurand kinnitanud ega ümber lükanud ning sellekohaseid küsimusi on ta edukalt pareerinud, öeldes, et ta austab põhiseadust ning presidendikandidaadi saab esitada vaid 21 riigikogu saadikut.